
                ЗА СИЛАТА НА РОДОВАТА ПАМЕТ.
          „Смисълът на живота е във вечното усилие да   

                          се направи нещо ! “
                                                       Емил Зола

                Има смисъл да се живее, за да се мисли и преживява всичко онова, което ни заобикаля, което ни се случва, което ни прави по-възвишени и духовно чисти. Има смисъл да се живее, за да осмисляме всяко свое действие, всяка казана дума, всичко което води развитието ни нагоре. Има смисъл да се живее, когато виждаш плодовете на своя труд и умееш да се радваш на стореното. 
                  В живота на всяка общност,на всеки човек има значими събития,които оставят неизлечими следи в съзнанието му. Има събития,които ни карат да направим равносметка на стореното, на дирята, която оставяме след себе си и оценяваме ли голямото в малките неща. Едно такова събитие, което ни събра днес  тук, на това красиво място,сред дивната природа на с.Звонци е отбелязване на 150 годишния юбилей на ОУ”Братство”с директор Драган Иванов. Той е един голям българин,патриот и радетел на любовта и човечността. В неговото сърце гори пламъка на родолюбието и ентусиазма  да работи за българската кауза,за да могат българските деца да се чувстват като родни братя и сестри. Това, което ни сродява и извисява духовно е силата на родовата памет и неистовото желание никога да не се забравя българския корен. 

               Той работи неуморно за каузата да си останем истински БЪЛГАРИ, където и да се намираме, защото когато КОРЕНА е български, ти не можеш да бъдеш друг. 
         От четири години г-н Иванов е член на Националния музикално-фолклорен съюз „Орфеево изворче”. Това ни свързва  и 
дава възможност да работим заедно с децата от двете страни на границата и да предаваме на поколенията след нас, че родовите ни корени са още живи и никога няма да изсъхнат.  

                Голямото събитие, отбелязване на 150 годишния юбилей стана и наш празник, защото към нас се отправи покана да участваме в големия юбилеен концерт. Ние приехме поканата и на 19май Арт група ”Славена” и вокално инструментална фолклорна група от СОУ”Л.Каравелов”гр.Пловдив, тръгваме за с.Звонци, Западните покрайнини на Р.Сърбия.  
               Приятна, тиха и спокойна утрин. Слънцето погалва дървета, тревички и ни се усмихва щастливо и плахо, за да не бъде прогонено от вятъра и облаците.В 12ч на обяд сме в СОУ”Л.Каравелов”,посрещат ни с много настроение семейство Мария и Георги Найденови,ръководители и учители по музика в училището и децата от фолклорната група. В 13ч тръгваме от гр.Пловдив с микробус за с.Звонци,в същото време  с леки коли тръгват гласовитите певци и певици  от Арт група „Славена”, група за забавни песни,но пеят и народни песни със съвременен аранжимент.И двете групи са носители на лауреатски звания от много конкурси и ЗЛАТНАТА ЛИРА НА ОРФЕЙ от Националния конкурс „Орфеево изворче”,който се провежда всяка година в края на м.Март в гр.Стара Загора.

               Минаваме двете митници, а на сръбската граница ни посреща директора на училище”Братство”,Драган Иванов, Изчакваме и децата от Арт група „Славена”и тръгваме за гр.Цариброд/Димитровград/,един голям ,чист и привлекателен град.Излизаме от града и поемаме по едно много красиво дефиле на р.Ерма,което ни напомня на Триградското ждрело. Пътя се вие като витите гайтани на българска народна  носия и  очите ти не могат да се нагледат на дивния и красив пейзаж. Спираме за малко почивка до Погановския манастир, който се намира непосредствено до реката.Ето  ни и в с.Звонци,сгушено в пазвите на Руй планина, един красив кът на земята.Посрещат ни усмихнати учители,деца и хора от селото, с които разменяме топли думи и веднага усещаш българската гостоприемност. 
               Влизаме в кабинета на Драган Иванов и  виждаме на стената портретите на Ботев и Левски, които за нас българите са  две икони. Водим задушевен разговор за българските корени тук, които трябва да се поливат, за да не изсъхват никога. Трябва да възродим българския дух, да върнем вярата и убедеността на  хората и децата от този край,че те са българи,да знаят и помнят кой са и откъде тръгва техния корен. Актуални думи и днес на Херодот,”който не знае откъде идва, не знае накъде отива!”Ще правим срещи и по други поводи, ще пеем и рецитираме стихотворения от Ботев,ще се веселим като родни братя и сестри.Настаняваме децата в два хотела в с.Звонска баня, а умората си казва думата и по малките деца заспаха веднага, а по големите   репетираха и се веселиха. 

               На 20 май от 11ч започна тържествената част с представяне на всички гости от България и Р.Сърбия, а след това   и тържествения юбилеен концерт, който продължи около два часа. Програмата за концерта е съвместна, домакини и гости заедно пеят и свирят българска народна музика, рецитират и играят хора.Фолклорът е фундамента, на който стъпваме, за да градим съвременната култура,за да оставим на поколенията след нас живи народните традиции.Фолклорът е едно велико тайнство, магия, с която заразяваме децата.Затова те пеят и свирят народната ни музика с голяма любов,защото са усетили нейната магнетична сила.  От името на областния управител на гр.Пловдив, поздравителен адрес и подаръци  поднесе Мирослав Караделев.Отправи се и покана за гостуване на деца от училището на с.Звонци.Поздравителен адрес от името на СОУ”Л.Каравелов”прочете Георги Найденов, а от името на НМФС”Орфеево изворче” поздравителен адрес и подаръци поднесе Дочка Къшева, председател на съюза. Залата е пълна, бурни аплодисменти и високи гости – посланика от българското посолство в Р.Сърбия г-н Георги Димитров и неговия секретар по културата Илия Лясков,представител от Държавна агенция за българите в чужбина/ДАБЧ/, кмета на община Бабушница и др.  
      Концертът завърши с голямо хоро,което се завъртя в залата и излезе вън пред училището, голямо и красиво хоро, хоро на обичта  и родствените ни души.Това беше едно неповторимо преживяване на малки и големи, един празник на родолюбието и силата на родовата памет.Нашите деца от СОУ”Л.Каравелов” и                  Арт група „Славена”,които участваха в концерта бяха очаровани от гостоприемството и топлината, с която ги дариха домакините. Ние бяхме заедно, не само във физически, но  и в човешки план. Всички усетихме силата на родовата памет, която 
ни свързва,която заличава всички граници в душите ни и ни прави близки и която ни извисява духовно.След тържествения концерт последва и тържествен обяд, вдигна се НАЗДРАВИЦА от директора Драган Иванов.Отново песни и свирни от фолклорната група и от всички присъстващи в залата, задушевна и топла атмосфера, не можем да се разделим. Гледаш, слушаш и ти иде да извикаш на глас „Боже  защо е тази изкуствена граница, която разделя деца от родители, братя и сестри, близки и роднини.”. Сълзи от радост и мъка по изгубени близки, но и вяра, че отново ще се възроди език, традиции и култура, които са стожерите и идентичността на всички българи по света. Сълзи от радост и мъка, че се разделяме, но С ВЯРАТА, че отново и отново ще бъдем заедно по различни поводи.Когато се докоснеш до родовите корени, усетиш близостта и топлината на сърцата на българите в този край, преживяването е много силно и незабравими остават чувствата,защото е СИЛНА РОДОВАТА ПАМЕТ, а срещата  и празника се превърнаха в едно ДУХОВНО пътуване до КОРЕНА на българската нация.
                                            Дочка Къшева – председател на НМФС

                                                   „Орфеево изворче”

